Karūnos priklausiniai
Karūnos priklausiniai (angl. Crown Dependencies) – trys Britų salyno salos, kurios yra Britanijos Karūnos nuosavybė: Džersio ir Gernsio salos Lamanšo sąsiauryje, Normandijos salyne, bei Meno sala Airijos jūroje, tarp Didžiosios Britanijos ir Airijos. Karūnos priklausiniai nėra Jungtinės Karalystės dalys ar britų užjūrio teritorijos. Jie turi „teritorijų, už kurias atsakinga Jungtinė Karalystė“, o ne suverenių valstybių statusą, todėl nepriklauso Tautų Sandraugai. Tačiau Karūnos priklausiniai palaiko ryšius su Tautų Sandrauga ir kitomis tarptautinėmis organizacijomis bei yra Britanijos–Airijos tarybos nariai.